Lise Brink 'lekker helder' op haar verjaardag | Netwerk24
Deur Andrea Küsel 07 Januarie 2017 16:45
Lise Brink bring haar 43ste verjaarsdag in die Unitas-hospitaal in Centurion deur nadat sy en haar gesin in Desember in 'n ernstige ongeluk was.
"Dieselfde liefdevolle God wat vir Lise 42 gelukkige verjaarsdae gegun het, het ook hierdie 43ste een beskik," het haar man, Danie Brink, uitvoerende direkteur van Solidariteit Helpende Hand, Saterdag gesê.
"Ons bly vashou aan al die waarhede oor God in dié moeilike tyd," het Danie Saterdag gesê in 'n boodskap op 'n Facebook-blad wat geskep is vir die gemeenskap om die gesin te ondersteun.
Verjaarsdagwense vir Lise het op dié blad ingestroom.
"Lise was lekker helder tydens vanoggend (Saterdag) se besoek. Sy gaan môreoggend (Sondag) 8:00 teater toe vir werk aan die drukseer op haar kop. Ons gebed is dat dit daarmee goed sal gaan," het Danie geskryf.
Lise word steeds behandel vir longontsteking en sal na verwagting nog kaak- en rugoperasies moet ondergaan.
Haar linkerbeen is net onder die knie geamputeer nadat sy akute kompartementsindroom opgedoen het. Die sindroom veroorsaak erge swelling en belemmer die bloedsomloop.
Haar galblaas is ook verwyder.
Die twee kinders nog nie begrawe nie. Hulle lykies is gebalsem om hulle te bewaar tot hul ma die begrafnis kan bywoon. Daar sal egter binnekort vir hulle 'n gedenkdiens gehou word.
Die gedenkdiens sal vermoedelik binne die volgende twee weke gehou word en die reëlings daarvoor sal vroeg aanstaande week bekend gemaak word.